J. Danko, poslanec: (2001-09-18):
Začnem, myslím, veľmi netypicky, keď chcem vyjadriť uznanie ministrovi vnútra pánovi Šimkovi za veľmi objektívne posúdenie toho, ako to v Európe prebieha. Budem ho citovať: „V Európe prebieha permanentná reforma verejnej správy.“ Je to skutočne tak, ale je to práve dôkaz toho, že reforma, ktorú mi štartujeme, prebieha presne opačne, nie ako permanentný proces, nie ako evolúcia, ale ako radikálny rez, ako šoková terapia našej verejnej správy. Paradoxne pán minister sám seba a vládu usvedčil z nepripravenosti verejnej správy, z nekompetentnosti príslušných zákonov a z nastávajúceho chaosu, ktorý z toho vznikne. Dámy a páni, pozrime sa, za akej situácie ideme reformovať verejnú správu. Prijali sme v krátkom slede zásadné zákony, zákon o vyšších územných celkoch, ktorým sme zasiahli do ústavnoprávneho členenia Slovenskej republiky, kde sme vlastne vytvorili podmienky, ktoré sú typické pre spolkové krajiny. Samozrejme, s touto decentralizáciou súhlasíme, len si uvedomme, či môžeme dať nastupovať v takom tempe toľko reforiem v tak krátkom časovom intervale. To je celá zásada. Za tejto situácie ideme presúvať kompetencie zo štátnej správy na samosprávu, z okresných úradov na obce, ideme vytvárať servisné obecné úrady a spoločné obecné úrady. Čo to bude znamenať? Naviac, nepoužívate tam, vládna koalícia, konzistentnú logiku. Dovoľte, aby som vám to vysvetlil. Kým ako hlavný dôvod pôvodne vášho návrhu na 12 vyšších územných celkov je hlavný argument, že existuje pocit regionálnej spolupatričnosti, ktorý musí vyústiť do týchto celkov, samozrejme, ten pocit regionálnej spolupatričnosti existuje, ale nie v 12 vyšších územných celkoch, ktoré ste vy fiktívne zo stredoveku vytiahli, ale kde je nesporné, že ten pocit existuje. Existuje pocit regionálnej spolupatričnosti k okresu. Keď dovolíte, vrátim sa k tomu, prečo tento pocit existuje. Od roku 1923 pri reforme v Česko-Slovensku vzniklo 76 okresov. V roku 1928 ich vzniklo 77, čiže o jeden viac. Takto to trvalo až do roku 1948, kde vzniklo 98 okresov. V roku 1960 pri novej česko-slovenskej ústave sa to zredukovalo na 38 okresov. A keď my sme, a počúvajte ten paradox, v roku 1996 z 38 prešli na 79 okresov, teda vytvorili sme viac územnosprávnych jednotiek, priblížili sme výkon štátnej správy občanom, ste nás kritizovali, že ako tu robíme. (Hlasy z pléna.) Ja prídem k samospráve, počkaj, nebuď múdry ešte. Ste nás kritizovali, že rozširujeme náklady, že sme premrhali neviem koľko miliónov na výstavbu nových okresných úradov. Áno, ale čo robíte vy teraz? Tieto okresné úrady sú vybudované. Vy ich idete zrušiť. Čiže, inými slovami, tam zrejme polovička štátnej správy ostane, len pôjde pod obec a investície umŕtvite, ale naviac miesto 89 okresných úradov, a teraz ma dobre počúvajte, idete robiť 169 spoločných obecných úradov, ktoré nič iné nebudú robiť, len tieto presunuté kompetencie vykonávať. Čiže pýtam sa vás: To ony budú ako materiálne pripravené, personálne pripravené, to nebudú náklady naviac? Keď dovolíte, ako idete riešiť presun na obce. Dvomi spôsobmi budú tieto, samozrejme, presunuté kompetencie štátnej správy na obecnú samosprávu vykonávané. Dobre si preštudujte koncepciu decentralizácie verejnej správy. Dvoma spôsobmi to budeme robiť, keď to prejde. Bude to zmluvným vzťahom obce na základe dobrovoľnosti, vytvoria sa servisné úrady, a po druhé dohodou, kde sa vytvoria. Podľa vás odporúčate, a teraz ma počúvajte a môžete ma kontrolovať, či to presne citujem, tam, kde bude záujem o zvýšenú profesionalitu a skvalitňovanie služieb, len tam sa budú vytvárať orgány spoločné, obecné úrady. Pýtam sa vás: To ako, to je niečo čo neočakávame? Podľa mňa všade sa musí dbať o zvyšovanie profesionality a systém a skvalitňovanie služieb a systém musí byť nastavený tak, že je to automatické, a musí viesť k motivácii, aby sa to dialo. Čiže všade tam sa vytvorí a kde to bude chýbať sa nevytvorí? Tak to máte tam napísané, presne vás citujem. Ďalej, tvrdíte, pozrite si základný cieľ tejto reformy, základný cieľ tejto reformy je zefektívniť funkčnosť štátnej správy, to znamená znížiť náklady, ktoré podľa vašich analýz sú neprimerané, sú vysoké, pán minister. Áno, len viete, ja som teraz poslanec, ktorý ma za to hlasovať, a ja si to čítam a hľadám všetky materiály, ako ste na to prišli, že sú efektívne, akú analýzu ste urobili. Tak dostal som sa iba k tejto analýze. Urobili ste audit štátnej správy, ktorej odporúčania ste neakceptovali a nezrealizovali v praxi. V prvej fáze máte v koncepcii decentralizácie plus vo vyhlásení vlády párkrát, že o 10 % znížite administratívu na ministerstvách, v skutočnosti ste zvýšili administratívu, no a teraz ja sa vás pýtam: Ako chcete zhodnotiť efektivitu verejnej správy po presadení reformy, keď neviete ani teraz zmerať efektívnosť verejnej správy pred reformou? Sami hovoríte, že podmienkou tejto reformy je vytvorenie Úradu pre verejnú správu, ktorý bude analyzovať efektívnosť, vytvárať štandardy a tak ďalej, môžem vám to citovať, ale nič sa z toho neudialo. Sami ste si nastavili parametre, za ktorých môže prebehnúť reforma, ale nič ste z toho nesplnili vrátane budovania informačných systémov. Pýtam sa vás: Aký štátny informačný systém máte vybudovaný? Ako budete zabezpečovať jednotné toky informácií medzi inštitúciami? Ďalšia vec. Ideme 6 zákonov prijímať, ktoré vstupujú do 21 zákonov. Pán Nižňanský vyjadril v médiách nedávno veľké sklamanie, že pôvodne sa malo vstupovať do 100 zákonov. Tak to už si vôbec neviem predstaviť, ako by sa to zrealizovalo. Viete vy vôbec o tom, a mám tu informáciu, že prejednávame tieto zákony, ktoré nestihli prejsť medzirezortným pripomienkovaním? Tak závažnú reformu ideme robiť bez toho? Prečo ste neurobili analýzu vynakladania? Ďalej, hovoríte, že sa presúva v týchto zákonoch, v kompetenčnom zákone veľká časť kompetencií na vyššie územné celky, veľká časť kompetencií, povedzme, neviem to odhadnúť, lebo to tam nie je, 30 – 40 %. Ale pýtam sa vás: Kde je potom rozpis zamestnancov, keď odchádzajú kompetencie, odchádzajú z ministerstiev aj zamestnanci? Kde s tým počítate, keď 40 % kompetencií odchádza, 40 % zamestnancov, veľmi zjednodušene, musí odísť? Ale pýtam sa: Ako to zrealizujete, keď ste nevedeli 10-percentné zníženie zrealizovať, čiže čo to bude znamenať? A to ja chcem dopredu povedať, lebo tak to bude. Na ministerstvách stavy neznížite, lebo na to nemáte silu. Uvedomte si, že zriaďujeme na vyšších územných celkoch 8 malých ministerstiev, teda úradov vlády, nazvime to malých, krajinských s príslušnými ministerstvami a servis 8 parlamentom. Inými slovami, tie isté kompetencie budú podstatne drahšie, pretože úradníci na ministerstvách, ktorí to doteraz vykonávali, to vykonávať nebudú, ale budú platení ďalej, vzniknú noví úradníci na vyšších územných celkoch, ktorí zdvihnú náklady výkonu tejto kompetencie, a ak to bude súvisieť ešte aj niekde s miestnou správou a tak ďalej, tak vlastne sa zvýšia náklady. Tomu sa nevenujete. Váš odhad, tam v koncepcii to píšete, je jednorazový predpoklad, že bude to 1,8 mld., ale hneď píšete, že v obrátkových prevádzkových nákladoch sa to rýchlo vráti. Ja som si to skúšal nejako zistiť, ako sa to vráti a ako ste k tomu došli, len z toho sa to nedá vydedukovať. Čiže nezavádzajte verejnosť, nezavádzajte Národnú radu, nemáte žiadnu analýzu urobenú, žiadnu predkalkuláciu, neviete a dokonca všetko tomu nasvedčuje, že verejná správa v globále v Slovenskej republike bude podstatne drahšia, opakujem to s plnou zodpovednosťou, podstatne drahšia. Ďalšia vec. Vaša koncepcia decentralizácie verejnej správy a modernizácie verejnej správy mimochodom, a to musím už tretíkrát opakovať, neprešla parlamentom, nebola schválená parlamentom. Vy ale sa odvolávate na ňu ako na dôvodovú správu takmer ku všetkým zákonom, ktoré predkladáte. To je veľmi nezodpovedné k tomuto parlamentu. To len svedčí, v akom chvate prijímate tieto zákony, ako veľmi vám záleží, aby ste pred budúcimi voľbami vedeli aspoň čiarku urobiť a zložiť účty svojim voličom, že predsa len ste verejnú správu reformovali, ako, to sa ukáže aj tak po nástupe novej vlády a to už asi sa vás nebude týkať. Dámy a páni, aj v tých okresoch ste veľmi nedôslední. Na jednej strane ich idete rušiť, lebo v roku 2003 majú byť zrušené, ale na druhej strane v tom istom materiáli tvrdíte: „Špecializovaná verejná správa, miestna verejná správa bude naďalej vykonávaná v teritóriách týchto okresov.“ Čiže de facto uznávate, že tie teritóriá okresov sú prirodzené, sa vyvinuli historicky a vlastne nemá zmysel ich meniť. Čiže aká konzistentnosť vašich tvrdení? Na jednej strane áno, na druhej strane nie. Na vyššie územné celky platí, na okresy neplatí. (Hlasy v sále.) To je lektika, áno, vidím, že ste do VUML-u chodili, pán minister. (Reakcia v sále.) Áno, áno, dobre. I. Presperín, podpredseda NR SR: Pán poslanec, pokračujte, prosím.